遊三峰
作者：金履詳
朝代：宋

paragraphs: 九月天氣清，高飈掃虚碧。
山色日嶙峋，山意亦寥閴。
有来二三友，勸我振雙屐。
問道始委蛇，陟巘轉深密。
犖确礙微徑，藤蔓絆行色。
岡阜出坡陀，重險更𡷾嵂。
絕壁詫天造，石笋疑人立。
上上復扳援，嵬嵬亦恂慄。
摩蘚追舊題，捫蘿着新蹠。
佝僂度﨑巖，盤薄踞危石。
誰鑿丹臼深，碧瓦孰摶埴。
云胡半空中，有此千載迹。
中峰函劍氣，幽洞飛靈液。
霏霏人間雨，往往此中出。
陰崖採芝人，東岡並遊客。
虚谷逺應聲，重崦近成隔。
而我獨油然，振衣来千尺。
川流一以眺，蒼莽浩無息。
長風拂巾袂，太清可嘘吸。
乃知艱險餘，始有高明極。
益知身轉高，冥然氣超逸。
登天信有基，昇仙豈無術。
何當躡飛煙，高舉振長翮。
倒景凌三光，逺觀天地窄。